*Za ostala značenja, vidi Čarobnjak (razvrstavanje).*
John Dee i Edward Kelley obavljaju magijski obred
**Čarobnjak** (lat. *magus*), prema tradiciji, osoba koja je inicirana u okultna znanja i provodi ih u praksi. Za razliku od poklonika narodne magije, vjerovalo se da se čarobnjaštvom bave uglavnom obrazovani ljudi s ciljem otkrivanja tajnih znanja o smislu života i skrivenim silama prirode koja su nekoć poznavali svećenici drevnih kultova. Praktičari magije koristili su se u svojim obredima brojnim pomagalima, poput grimorija, talismana, svijeća, ogledala, bodeža i druge obredne opreme.

Etimologija
-----------

Latinski naziv za čarobnjaka (*magus*) potjeće od naziva zoroastrinih svećenika (magi). Preko njih razvio se grčki izraz *magos* (μάγος), po kojima je nastao i sam naziv magija.

Hrvatski oblik nastao je od glagola *čarati*, što bi značilo da je čarobnjak osoba koja izvodi čarolije, koja čara. Osim ovog naziva, u Hrvatskoj se spominju još neki, poput ***grabancijaša*** i ***nigromanta***.

Grabancijaš je, prema narodnom vjerovanju, student koji je završivši dvanaest bogoslovnih škola, izučio i trinaestu, vilenjačku ili đavolju školu, koja mu omogućuje zapovjedanje vragovima, jahanje na zmaju i ulazak u vrzino kolo. Nigromant je, također, oznaka za čarobnjaka, osobito onog koji je ovladao nigromantijom (*crnom vještinom*). Kod nas se ponekad za čarobnjaka upotrebljava i izraz - **mag**.

Povijesne osobe
---------------

*Glavni članak: Popis okultista*
Prvobitni čarobnjaci u drevnim društvima bili su šamani, koji su u svojem okruženju igrali ulogu duhovnih vođa, iscjelitelja, predkazivača božanske volje, psihologa i savjetnika.

U biblijskim i mitološkim izvorima spominju se osobe poput Šimuna Maga, Vještice iz Endora, Salomona, Medeje i Merlina, ali jednako tako, nailazimo i na niz povijesnih osoba čija se imena, bilo stvarno bilo legendarno, vezuju uz pojam magije. U antici poznate su osobe poput Apolonija iz Tijane, Apuleja i Jambliha čije je ezoterično znanje bilo većinom zasnovano na tradicionalnim misterijskim školama i novoplatonističkoj tradiciji.

U srednjem vijeku opstao je, unatoč širenju kršćanstva, ostatak poganskih vjerovanja keltsko-germanske provinijencije, koje su u kombinaciji s istočnjačkim hermetizmom i alkemijom, njegovali Albert Veliki, Michael Scot, Roger Bacon, a prema legendi i Gerbert d'Aurillac.

Najvažniji pobornici okultistične tradicije u razdoblju humanizma i renesanse bili su Marsilio Ficino, Pico della Mirandola, Giambattista della Porta, Johann von Tritheim, Heinrich Cornelius Agrippa, Paracelsus i legendarni Johann Georg Faust, dok su tijekom druge polovice 16. stoljeća značajni engleski okultisti dr. John Dee i Edward Kelley.

Tijekom prosvjetiteljstva opada zanimanje za tzv. okultne znanosti, a od 17. stoljeća umjesto individualnih magova razvijaju se ezoterične sljedbe poput rozenkrojcera, iluminata i slobodnih zidara. U to vrijeme istaknuli su se šarlatan i prevarant grof Alessandro Cagliostro i grof Saint-Germain.

Nakon obnove zanimanja za magiju i ostale okultne znanosti od sredine 19. stoljeća, pojavio se niz modernih okultista među kojima su istaknutiji Eliphas Levi, Aleister Crowley, Dion Fortune i Israel Regardie. Istovremeno, osnovana su i nova ezoterična društva poput Zlatne zore i O.T.O.-a u kojima se podučavaju tzv. tajna znanja.

U legendama i popularnoj kulturi
--------------------------------

Čarobnjaci i čarobnice likovi su mnogih antičkih mitova. Štoviše, božanstva mnogih mitologija posjedovala su čarobne moći i smatrani su zaštitnicima magije, tajnog znanja i čarobnjaštva uopće:

* Hekata
* Hermes Trismegistos
* Kirka
* Medeja
* Merlin

U suvremenoj književnosti osobito su popularni Harry Potter naslovni junak iz zbirke knjiga J. K. Rowling, kao i Gandalf iz Tolkienovih djela *Hobbit* i *Gospodar prstenova*.

Bilješke
--------

1. ↑  Havens, Nigel, str. 9.
2. ↑  Klaić, Bratoljub, str. 256.
3. ↑  Eliksir i kamen, str. 25.-28.
4. ↑  Havens, Nigel, str. 129.-130.
5. ↑  Havens, Nigel, str. 132.-134.
6. ↑  Havens, Nigel, str. 136.-138.
7. ↑  Eliksir i kamen, str. 206.

Literatura
----------

* *Baigent, Michael i Leigh, Richard, Eliksir i kamen, naslijeđe magije i alkemije, Stari Grad, Zagreb, 2000.* ISBN 953-6716-11-9
* *Havens, Nigel, Tradicija čarobnjaštva, Nova Arka, Zagreb, 1995.* ISBN 953-6123-31-2
* *Klaić, Bratoljub, Rječnik stranih riječi, Zagreb, 1951.*

|  |  |
| --- | --- |
|  | *Ovaj članak o **ezoteriji** je u začetku. Možete pomoći Wikipediji tako da ga proširite*. |